
Posėdis įvyko 2017-01-20 1000-1045 val.


Posėdžio pirmininkas Edgaras Pilypaitis.


Posėdžio sekretorė Inga Kanapeckienė.


Į rajono tarybą išrinkti 24 nariai (kvorumas – 13), posėdžio pradžioje dalyvauja 23 rajono savivaldybės tarybos nariai (registravimo žiniaraštis pridedamas, 1 priedas).


Svarstant atitinkamus klausimus, dalyvauja svečiai ir kviestieji asmenys (priedas, sąrašas pridedamas).  

Edgaras Pilypaitis. Yra pateikta darbotvarkė, kurioje vienas sprendimo projektas. 


DARBOTVARKĖ:


1. Dėl Šakių rajono savivaldybės tarybos nario, laikinai einančio mero pareigas, išrinkimo.

Bernardinas Petras Vainius. Jungtinė opozicinė frakcija yra pateikusi du papildomus sprendimo projektus, kurie jums yra išsiųsti. Vienas klausimas dėl tarybos veiklos reglamento papildymo, antras - dėl slapto balsavimo. Norime, kad šie du klausimai būtų įtraukti į darbotvarkę ir svarstomi pirmiausiai. 


Mindaugas Tarnauskas. Ganėtinai keista, kad šiandien turime balsuoti dėl šių sprendimo projektų įtraukimo į darbotvarkę, kadangi visi klausimai, kaip reikalauja įstatymai, buvo pateikti laiku. Dėl vieno klausimo neįtraukimo į darbotvarkę mero pavaduotojo motyvus gavome, o dėl kito ne, tarsi tai būtų ignoruojama. Slaptumo nebuvimas gali versti žmones balsuoti prieš pačių sąžinę ir įsitikinimus. Panaši situacija buvo nutikusi Jonavoje, kur jie laikiną merą rinko slaptai. Jeigu mes nesugebame vadovautis pagrindiniais demokratijos ir rinkimų teisės principais, tada opozicija tokiame procese nedalyvaus ir atsiims savo pateiktus projektus. 

Edgaras Pilypaitis. Darbotvarkė buvo formuojama, nes buvo gautas Jungtinės opozicinės frakcijos pasirašytas kreipimasis. Jame buvo prašoma svarstyti klausimą dėl laikino mero išrinko ir slapto balsavimo komisijos sudarymo bei biuletenio pavyzdžio patvirtinimo. Įstatyme ir reglamente nėra nuostatų, kurios reglamentuotų laikino mero išrinkimo slapto balsavimo procedūrą. Todėl šio klausimo į darbotvarkę ir neįtraukiau, kaip prieštaraujantį galiojančioms teisės normoms. Buvo pateiktas reglamento pataisų sprendimo projektas, kurį svarstė sudaryta darbo grupė reglamento pakeitimams ir papildymams parengti. Reglamento pataisoms buvo nuspręsta nepritarti balsams pasiskirsčius „už“ – 2, „prieš“ – 6. Darbo grupės posėdyje projekto teikėjams mes pasakėme, kad jie gali pasinaudoti tarybos veiklos reglamento 36 punktu, kuriame numatyta, jeigu meras svarstytinų klausimų į posėdžio darbotvarkę neįtraukia, dėl jų įtraukimo į darbotvarkę sprendžia savivaldybės taryba. Nors sprendimo projektai į darbotvarkę ir nebuvo įtraukti, bet jie buvo nusiųsti Vyriausybės atstovo Marijampolės apskrityje tarnybai. Atstovas pasisakė, kad jeigu mes patvirtintume reglamento pakeitimus, jie prieštarautų galiojantiems įstatymams, nes įstatyme aiškiai apibrėžtas baigtinis, slaptai renkamų, pareigūnų sąrašas. Jeigu tokį teisės aktą priimsime, jis bus užprotestuotas, o visi kiti, šio taisės akto pagrindu priimti projektai bus pripažinti negaliojančiais.


Bernardinas Petras Vainius. Kodėl tarybos nariai Vyriausybės atstovo išaiškinimo negavo raštu?


Edgaras Pilypaitis. Raštu nebuvo pateikta. Tai buvo telefoninis pokalbis. 


Bernardinas Petras Vainius. Jungtinės opozicinės frakcijos vardu prašau šiuos klausimus įtraukti į posėdžio darbotvarkę. 

Irena Haase. Lietuvos Respublikos vietos savivaldos įstatymo 13 straipsnio 9 dalyje yra baigtinis sąrašas, kuriuo atveju balsuojama slaptai. Jeigu norime gauti Vyriausybės atstovo raštišką išvadą, turime jam pateikti sprendimo projektus ir to prašyti. 


Edgaras Pilypaitis. Skelbiu balsavimą dėl papildomų sprendimų projektų įtraukimo į darbotvarkę. 


„už“- 7, „prieš“ – 14, „susilaikė“ – 2. 


NUTARTA. Sprendimo projektų „Dėl rajono savivaldybės tarybos 2015 m. spalio 16 d. sprendimo Nr. T-173 „Dėl rajono savivaldybės tarybos veiklos reglamento patvirtinimo“ pakeitimo ir papildymo“ bei „Dėl rajono savivaldybės tarybos nario, laikinai einančio pareigas, išrinkimo slapto balsavimo balsų skaičiavimo komisijos sudarymo ir slapto balsavimo biuletenio pavyzdžio patvirtinimo“ į darbotvarkę neįtraukti. 

Bernardinas Petras Vainius. Jungtinė opozicinė frakcija atsiima sprendimo projektą, kuris įtrauktas į darbotvarkę ir siūlo posėdį užbaigti. 


Tautvydas Šukys. Frakcijos vardu prašome skelbti posėdžio pertrauką. 


Edgaras Pilypaitis. Skelbiama 15 min. pertrauka. 


Po pertraukos posėdžių salėje dalyvauja 14 tarybos narių (J.Puodžiukaitis, D.Gudaitienė, A.Pukinskienė, P.Puskunigis, M.Puskunigis, T.Skaizgirys, R.Kaunas, T.Šukys, I.Haase, V.Simonavičienė, A.Šlėderis, V.Balčiūnas, V.Stankūnas).   

Edgaras Pilypaitis. Jungtinei opozicinei frakcijai atsiėmus sprendimo projektą šiandien mes jo svarstyti negalime, todėl darbotvarkės nebetvirtinsime. Kadangi koalicija yra nusiteikusi dirbti ir toliau, tad eiliniame sausio 27 d. tarybos posėdyje bus teikiamas sprendimo projektas „Dėl Šakių rajono savivaldybės tarybos nario, laikinai einančio mero pareigas, išrinkimo“. 


Tautvydas Šukys. Toks Jungtinės opozicinės frakcijos poelgis turėtų būti apsvarstytas, nes tai yra rajono biudžeto lėšų švaistymas, nes posėdžiui buvo pasiruošta ir visi organizaciniai klausimai buvo išspręsti. 

Irena Haase. Pagrindinis savivaldybės tarybos uždavinys užtikrinti stabilų savivaldybės administracijos ir jos valdomų institucijų veiklą. Tai priklauso nuo pačios tarybos veiklos ir darbų tęstinumo. Mūsų koalicija užtikrina, kad darbas nesugrius, administracija kaip veikė, taip ir veiks toliau. Manau, kad mūsų šiandien išsakyti prieštaravimai prieš projektus, kurie parengti ne pagal įstatymus, yra teisingi. 


Violeta Simonavičienė. Manau, kad opozicija į posėdį atėjo nepasiruošusi. Jie pateikė projektą dėl slapto balsavimo. Tačiau šių klausimų nepriėmus yra ir daugiau darbų. Jie galėjo teikti savo kandidatą į laikinai einančio mero pareigas. Aš nemanau, kad tai yra normalus jų požiūris į savo pareigas, atsakomybę, veiklą.   


Vaidas Balčiūnas. Politinio pasitikėjimo pareigūnų skyrimo tvarka yra gana slapta. Mes, pastebime, kaip mūsų Valstybės ir savivaldybių valdžios formavimo struktūros formavime bando dalyvauti viešai to nedeklaruojantys asmenys, neformalios grupės, verslo susivienijimai ir, galimai, net užsienio šalių struktūros. Tam panaudojami asmeniniai ryšiai, slapti finansiniai ir turtiniai įsipareigojimai, įtaka žiniasklaidos priemonėms. Manyčiau, tai veda nuo demokratijos iki oligarchinio Valstybės valdymo modelio. Slaptu balsavimu paremtos politinio pasitikėjimo pareigūnų skyrimo procedūros įgalina pasireikšti visuomenei nepastebimą tokių šešėlinių struktūrų įtaką atskiriems politikams, apriboti jų laisvą apsisprendimą ir taip paveikti rinkimų rezultatus. Tokia praktika eliminuoja ir piliečių teisę žinoti savo išrinktų politikų sprendimus, jų motyvus ir sudaro sąlygas juos nuslėpti, tuo pažeidžiant viešumo ir skaidrumo principus. Manau, laikas būtų inicijuoti Vietos savivaldos įstatymo, Seimo statuto bei kitų susijusių įstatymų pataisas ir joms nustatyti viešą ir maksimaliai skaidrią šių pareigūnų skyrimo tvarką Seime ir savivaldybėse. 
Posėdžio pirmininkas

Posėdžio sekretorė

